**ΠΡΟΓΡΑΜΜΑ ΧΟΡΗΓΗΣΗΣ ΒΟΗΘΗΜΑΤΩΝ**

**ΓΙΑ ΤΗΝ ΚΑΛΥΨΗ ΕΞΟΔΩΝ ΕΠΙΣΤΗΜΟΝΙΚΩΝ ΔΗΜΟΣΙΕΥΣΕΩΝ**

**2024**

Συνεχίζοντας την πρακτική των προηγούμενων ετών και έχοντας ως σταθερή επιδίωξη την υποστήριξη της ερευνητικής δραστηριότητας των μελών του Συνδέσμου Υποτρόφων του Ιδρύματος Ωνάση, το Διοικητικό Συμβούλιο του Συνδέσμου αποφάσισε, με τη στήριξη του Ιδρύματος, να συνεχίσει το πρόγραμμα χορήγησης βοηθημάτων για την κάλυψη εξόδων επιστημονικών δημοσιεύσεων των μελών του Συνδέσμου. Στο πλαίσιο αυτό αποφασίστηκε να διαθέσει το ποσό των οκτώ χιλιάδων ευρώ (8.000 €) συνολικά σε μέλη του Συνδέσμου που πραγματοποιούν ερευνητικό και επιστημονικό έργο για την κάλυψη εξόδων δημοσίευσης πρωτότυπων μελετών/άρθρων τους στις παρακάτω ειδικότητες:

1. **Θετικές και Τεχνολογικές Επιστήμες, Επιστήμες Περιβάλλοντος**:

Φυσική, Χημεία, Βιολογία, Γεωπονία, Τεχνολογία Τροφίμων, Μαθηματικά, Στατιστική, Περιβαλλοντικές Επιστήμες, Επιστήμες Ενέργειας

1. **Ανθρωπιστικές - Κοινωνικές & Οικονομικές Επιστήμες**:

Φιλολογία, Γλωσσολογία, Ιστορία, Αρχαιολογία, Φιλοσοφία, Κοινωνιολογία, Ψυχολογία, Παιδαγωγικές Επιστήμες/Εκπαίδευση, Συμβουλευτική, Ειδική Αγωγή, Κοινωνική Εργασία, Ανθρωπολογία, Ανθρωπογεωγραφία/Γεωγραφία, Πολιτικές Επιστήμες, Νομική/Δίκαιο, Επικοινωνία & ΜΜΕ, Οικονομική Επιστήμη, Διοίκηση & Οργάνωση Επιχειρήσεων, Διοίκηση & Τεχνολογία, Ναυτιλιακή Διοικητική, Διοίκηση Ανθρώπινων Πόρων, Διεθνείς Ευρωπαϊκές Σχέσεις, Μάρκετινγκ, Τουριστικές Επιστήμες, Βιώσιμη Ανάπτυξη/ Αειφορία/Κυκλική Οικονομία

1. **Ιατρική & Επιστήμες Υγείας**:

Ιατρική (Παθολογικός/Κλινικο-εργαστηριακός/ Χειρουργικός τομέας), Ιατρική/Βιοτεχνολογία, Φαρμακευτική/Φαρμακολογία, Νοσηλευτική, Διατροφολογία, Μοριακή Βιοϊατρική/Βιοκαινοτομία, Οικονομικά & Διοίκηση Υγείας, Μεταμοσχεύσεις

1. **Επιστήμες Μηχανικού & Νέας Τεχνολογίας**:

Πολιτικοί Μηχανικοί, Τοπογράφοι, Μηχανολόγοι, Αρχιτέκτονες, Χημικοί/Μηχανικοί Επιστήμης των Υλικών, Ηλεκτρολόγοι/Μηχανικοί Τηλεπικοινωνιών, Μεταλλειολόγοι, Ενεργειακοί Μηχανικοί/Μηχανικοί Ανανεώσιμων Πηγών Ενέργειας, Ναυπηγοί, Μηχανικοί Η/Υ, Περιβαλλοντολόγοι/Μηχανικοί Προστασίας Περιβάλλοντος, Βιομηχανικός Σχεδιασμός, Πληροφορική/Τεχνητή Νοημοσύνη/Αναλυτική Μεγάλων Δεδομένων

Η παροχή βοηθήματος αφορά **ΑΡΘΡΑ/ΜΕΛΕΤΕΣ** προς δημοσίευση σε έγκριτα (peer reviewed) διεθνή επιστημονικά περιοδικά. Τα υποβαλλόμενα προς χρηματοδότηση άρθρα/μελέτες πρέπει να πληρούν τις ακόλουθες προϋποθέσεις:

(α) να έχουν **αποδεδειγμένα κριθεί και γίνει δεκτά, έστω και με προτεινόμενες αλλαγές**, από τουλάχιστον δύο διεθνούς κύρους **ερευνητές** (peer review process) προς δημοσίευση σε **έγκριτο διεθνές (peer reviewed) επιστημονικό περιοδικό, με κριτήριο αξιολόγησης το CiteScore.** Το περιοδικό δημοσίευσης του υποβαλλόμενου προς χρηματοδότηση άρθρου, θα πρέπει να ανήκει στο **ανώτερο 40%** της κατάταξης των περιοδικών, στο πεδίο που εντάσσεται (ήτοι, **Highest Percentile ≥ 60%** ή **HPmin = 60%** / παράδειγμα).

Απαιτείται η προσκόμιση από τον υπότροφο-αιτούντα/την υπότροφο-αιτούσα βεβαίωσης του εκδότη της αποδοχής (ή με προτεινόμενες αλλαγές ή οριστικής) του άρθρου/μελέτης.

Επίσης, ο/η υπότροφος οφείλει να καταθέσει αποδεικτικά, από τα οποία να προκύπτει η κατάταξη του περιοδικού στο συγκεκριμένο πεδίο.

(β) εάν προκριθεί η οικονομική στήριξη δημοσίευσης του άρθρου/μελέτης πριν την οριστική αποδοχή του από το περιοδικό, τότε η καταβολή του σχετικού ποσού θα γίνει μόνο μετά την επιβεβαίωση από το περιοδικό της οριστικής αποδοχής του άρθρου προς δημοσίευση.

(γ) η δημοσίευση πρέπει να φέρει ως **πρώτο/η** ή **δεύτερο/η συγγραφέα ή τελευταίο/α υπότροφο μέλος του Συνδέσμου μας.**

Οι ενδιαφερόμενοι/-ες καλούνται να υποβάλουν **αίτηση** συνοδευόμενη από τα ακόλουθα **δικαιολογητικά**:

1. **Αντίγραφο της μελέτης/άρθρου**.
2. **Βιογραφικό σημείωμα** του ενδιαφερόμενου/ης **υποτρόφου** με κατάλογο δημοσιεύσεων που έχει ήδη πραγματοποιήσει (εάν υπάρχουν).
3. Υπεύθυνη δήλωση του υποτρόφου/αιτούντος από την οποία θα προκύπτει ότι τα έξοδα δημοσιεύσεως της μελέτης/άρθρου δεν καλύπτονται από άλλους φορείς μέσω υποτροφίας/χορηγίας ή άλλης ενίσχυσης ή αν καλύπτεται κάποιο μέρος αυτών μέσω υποτροφίας/χορηγίας ή άλλης ενίσχυσης από τρίτο φυσικό ή νομικό πρόσωπο. Ακόμη, Υπεύθυνη Δήλωση αναφορικά με τα πλήρη στοιχεία του χρηματοδότη και το ύψος της χρηματοδότησης αυτής, καθώς και ρητή δέσμευση του υποτρόφου/αιτούντος ότι θα προσκομίσει στον Σύνδεσμο πρωτότυπο παραστατικό των εξόδων δημοσιεύσεως (απόδειξη/ τιμολόγιο) το οποίο έχει εκδοθεί ονομαστικά στον ερευνητή, μέλος του Συνδέσμου/αιτούντα.
4. Επιστολή του περιοδικού με την οποία να βεβαιώνεται η αποδοχή (ή με προτεινόμενες αλλαγές ή οριστική) του άρθρου/μελέτης.
5. Δήλωση από τον/την αιτούντα/αιτούσα του *Highest Percentile* κατάταξης του περιοδικού δημοσίευσης (**HP**), συνοδευόμενη από τον αντίστοιχο υπερσύνδεσμο.
6. Δήλωση από τον/την αιτούντα/αιτούσα σχετικά με το εάν η πληρωμή εξόδων δημοσίευσης αποτελεί προϋπόθεση δημοσίευσης για το εν λόγω περιοδικό ή εάν προβλέπεται αποκλειστικά για τη δημοσίευσή του ως “Open Access Article”.

Για την αίτηση και τα συνοδευτικά έγγραφα επισκεφθείτε τον σχετικό σύνδεσμο [εδώ](https://form.jotform.com/240151938529359).

Στοιχεία επικοινωνίας**:** Στέλλα Κούβαρη

τηλ: 210 37 13 052

e-mail: [skouvari@onassis.org](mailto:skouvari@onassis.org)

**ΠΡΟΘΕΣΜΙΑ ΥΠΟΒΟΛΗΣ ΑΙΤΗΣΕΩΝ: 31 Μαρτίου 2024**

Τα αποτελέσματα θα ανακοινωθούν στους ενδιαφερόμενους τον Ιούλιο του 2024 με διάρκεια ισχύος ενός ημερολογιακού έτους εντός του οποίου θα πρέπει να ολοκληρωθεί η δημοσίευση, με την εξαίρεση του σημείου (ii) των Γενικών Διατάξεων.

**ΓΕΝΙΚΕΣ ΔΙΑΤΑΞΕΙΣ**

1. Τα μέλη μας που θα λάβουν το σχετικό βοήθημα υποχρεούνται στην ενότητα **ΕΥΧΑΡΙΣΤΙΕΣ/ ACKNOWLEDGMENTS** του άρθρου να αναφέρουν ρητά ότι «**η δημοσίευση του εν λόγω άρθρου έγινε με την οικονομική ενίσχυση του Συνδέσμου Υποτρόφων του Κοινωφελούς Ιδρύματος Α. Σ. Ωνάσης**».
2. Για τις αιτήσεις που αφορούν άρθρα/μελέτες τα οποία έχουν αποδοχή, αλλά με σημαντικές αναθεωρητικές αλλαγές, η απόφαση του Συνδέσμου για την οικονομική υποστήριξη του άρθρου θα ισχύει για δεκαοκτώ (18) μήνες από την ημερομηνία ανακοίνωσης των αποτελεσμάτων.
3. **Η επιλογή των άρθρων/μελετών** που θα λάβουν το σχετικό βοήθημα θα γίνεται από το Διοικητικό Συμβούλιο του Συνδέσμου Υποτρόφων κατά την απόλυτη και ελεύθερη κρίση του. Κατά την αξιολόγηση των αιτήσεων θα εκτιμηθεί ιδιαιτέρως η καινοτομία και η αναμενόμενη επιστημονική ή/και κοινωνική προσφορά της προτεινόμενης προς δημοσίευση έρευνας.
4. **Το Διοικητικό Συμβούλιο του Συνδέσμου** **θα αποφασίσει κατά την ελεύθερη κρίση του** την παροχή ή μη βοηθήματος. Η αξιολόγηση των αιτήσεων δεν θα συνοδεύεται από σχετική αιτιολόγηση. Μετά την έκδοση των αποτελεσμάτων, δεν προβλέπεται διαδικασία επανεξέτασης αιτήσεων και δεν θα γίνονται δεκτές ενστάσεις και αλλαγές.
5. **Το ύψος της οικονομικής ενίσχυσης** των επιλεγμένων μελετών/άρθρων θα αποφασισθεί **κατά περίπτωση** ανάλογα και με το πλήθος των αιτήσεων που θα επιλεγούν. Σε περίπτωση που το επιλεχθέν άρθρο/μελέτη έχει λάβει χρηματοδότηση και από άλλο φορέα, το ανώτατο όριο χρηματοδότησης/ συγχρηματοδότησης από τον Σύνδεσμο Υποτρόφων μπορεί να είναι έως το **20% του συνολικού προϋπολογισμού του Προγράμματος Βοηθημάτων**,όπως έχει προκηρυχθεί εκτός αν κριθεί διαφορετικά από το Δ.Σ. του Συνδέσμου Υποτρόφων.Σε περίπτωση συγχρηματοδότησης, το ακριβές ποσό χρηματοδότησης καθορίζεται στη βάση των παρακάτω επιμέρους κριτηρίων:

* το Highest Percentile κατάταξης του περιοδικού δημοσίευσης
* την κατάταξη του αιτούντος/υποτρόφου στην λίστα συγγραφέων του άρθρου/μελέτης (με προτεραιότητα στους δύο πρώτους συγγραφείς, είτε σε εκείνους που, ως συγγραφείς, δηλώνονται ως co-authors)
* αν η πληρωμή των εξόδων δημοσίευσης αποτελεί προϋπόθεση δημοσίευσης για το εν λόγω περιοδικό ή εάν προβλέπεται αποκλειστικά για τη δημοσίευσή του ως “Open Access Article”

1. Μετά την υλοποίηση της δημοσίευσης και εντός ενός έτους από την χορήγησή του, ο/η υπότροφος που έλαβε το βοήθημα οφείλει να αποστείλει στον Σύνδεσμο σε ηλεκτρονική μορφή ένα (1) αντίτυπο του δημοσιευμένου Άρθρου που έτυχε επιχορήγησης, για αρχειακούς σκοπούς.
2. Το Διοικητικό Συμβούλιο του Συνδέσμου δύναται να ζητήσει την επιστροφή του βοηθήματος/ποσού σε οποιονδήποτε χρόνο, εφ’ όσον διαπιστωθεί η χρήση του για σκοπούς άλλους από τους εγκεκριμένους.
3. Σε κάθε περίπτωση, η χορήγηση του βοηθήματος ανακαλείται εάν μετά την παρέλευση ενός (1) έτους από τη χορήγησή του, δεν έχει κατατεθεί στον Σύνδεσμο το σχετικό αντίτυπο του δημοσιευμένου Άρθρου που έτυχε επιχορήγησης.
4. Η υποβολή αίτησης με βάση αυτήν την προκήρυξη σημαίνει πλήρη και ανεπιφύλακτη αποδοχή όλων των όρων της.
5. Στοιχεία που περιγράφονται στην παρούσα ως απαραίτητα και συνιστούν δεδομένα προσωπικού χαρακτήρα του εκάστοτε αιτούντος θα συλλεχθούν από τον Σύνδεσμο και το Ίδρυμα Ωνάση για τον σκοπό εφαρμογής των όρων της παρούσας προκήρυξης. Η υποβολή αιτήματος και κάθε σχετικής προσωπικής πληροφορίας με βάση αυτή την προκήρυξη συνιστά αναγνώριση και ρητή αποδοχή κατά έννοια της εφαρμοστέας νομοθεσίας, της επεξεργασίας. των εν λόγω δεδομένων των αιτούντων σύμφωνα με τους όρους της παρούσας.. Σε περίπτωση αποδοχής μιας αίτησης, τα εν λόγω δεδομένα θα τηρούνται για όσο ο Σύνδεσμος ή/και το Ίδρυμα/Αριόνα αντλούν κάποιο σχετικό δικαίωμα (όπως περί άδειας δημοσιοποίησης ή χρήσης άλλως λόγω της ιδιότητας του αιτούντος ως μέλους του Συνδέσμου). Σε περίπτωση απόρριψης της αίτησης, ο Σύνδεσμος και το Ίδρυμα/Αριόνα θα τηρούν μόνο αρχείο με τα βασικά στοιχεία των αιτήσεων για αρχειακούς σκοπούς. Για περισσότερες πληροφορίες αναφορικά με την επεξεργασία δεδομένων προσωπικού χαρακτήρα στο πλαίσιο της παρούσας προκήρυξης και της εν γένει συμμετοχής στον Σύνδεσμο, παρακαλούμε απευθυνθείτε [εδώ](https://admin.onassis.org/documents/772/Onassis_Scholars_Association_Privacy_Notice_EL.pdf).